Bjarni Benediktsson fjármálaráðherra segir óheppilegt hversu langan tíma tekur Samkeppniseftirlitið að skera úr um hvort franska sjóðsstýringafyrirtækið Ardian megi kaupa Mílu af Símanum. Hann segir mikilvægt fyrir íslenskt hagkerfi að vera opin fyrir erlendum fjárfestingum.
Samkeppniseftirlitið framlengdi í síðustu viku frest til rannsóknar á samruna fyrirtækjanna fram á miðjan næsta mánuð. Áður hafði Ardian óskað eftir sáttaviðræðum með það að markmiði að kanna hvort þau gætu leyst þau samkeppnislegu vandamál sem eftirlitið telur að stafi af samrunanum. Samkeppniseftirlitið hefur óskað eftir áliti hjá ýmsum stofnunum og fyrirtækjum í fjarskiptageiranum sem flestir segja að kaup Ardian á Mílu raski að óbreyttu samkeppni. Míla byggir og rekur innviði fjarskipta landsins. Í október var tilkynnt að Ardian hefði samið við Símann um að kaupa Mílu fyrir rúmlega 70 milljarða með fyrirvara um samþykki Samkeppniseftirlitisins.
Það er erfitt að segja annað en að þetta taki langan tíma. Það er dálítið óheppilegt. Ég hef verið að horfa til erlendra fjárfestingar almennt á Íslandi og þarna er um mjög stóra erlenda fjárfestingu að ræða. við skerum okkur úr í hópi OECD ríkjanna að hér er um mjög litla, takmarkaða beina erlenda fjárfestingu. Herna er um að ræða fjárfestingu sem ríkisstjórnin hafði tekið til sérstakrar skoðunar og ráðherra hafði heimild til að stöðva fjárfestinguna. Og var ákveðið að gera það ekki. En lögum var hins vegar breytt í framhaldinu og ákveðin skilyrði sett. Ég hins vegar bendi á þetta sem dæmi um það að það er mikilvægt fyrir okkur, hagkerfið okkar að vera opið fyrir fjárfestingu, dreifa áhættunni, fá inn sérfræðiþekkingu, á sama tíma og við eigum möguleika td lífeyrissjóðir okkar til þess að fjárfesta erlendis og dreifa þannig áhættunni fyrir landsmenn.
- Hefur þetta áhrif á erlenda fjárfestingu hér á landi?
Það er ekki tímabært að tala sig út um það. Málið er enn til skoðunar og Samkeppniseftirlitið verður auðvitað að fá að ljúka sinni vinnu.

Fjármálaráðherra segir óheppilegt hversu langan tíma tekur Samkeppniseftirlitið að skera úr um hvort franska félagið Ardian megi kaupa Mílu af Símanum.